
Europos reikalų komitetas pritarė Vyriausybės pozicijoms, vykstant į ES Transporto, telekomunikacijų ir energetikos bei Ekonomikos ir finansų tarybos posėdžius
2012 m. lapkričio 30 d. Europos reikalų komitete (ERK) pritarta Lietuvos pozicijoms, vykstant į Europos Sąjungos Transporto, telekomunikacijų ir energetikos bei Ekonomikos ir finansų tarybų posėdžius. 
Lietuva – už dalyvavimą vieningame Europos bankų priežiūros mechanizme 
Ekonomikos ir finansų tarybos posėdžiui, kuris vyks gruodžio 4 d., svarstytos Lietuvos pozicijos dėl (1) bankų priežiūros mechanizmo, (2) Ekonominės ir pinigų sąjungos, (3) finansinių sandorių mokesčių srityje, (4) patikslintų kapitalo reikalavimo taisyklių ir (5) ekonominio valdymo klausimų. 
Daugiausia dėmesio ERK‘o posėdyje skirta europinei bankų priežiūrai. L.e.p. Finansų ministrės Ingridos Šimonytės teigimu, nors formuojamas vieningas ES bankų priežiūros mechanizmas yra skirtas pirmiausia eurozonos valstybėms, Lietuva pasisako už laisvanorišką dalyvavimą jame. 
Europinis bankų priežiūros mechanizmas iš esmės reikštų, kad Europos centrinis bankas (ECB) ir toliau vykdytų metodines, rekomendacines ir praktikos formavimo funkcijas, o nacionaliniai centriniai bankai išlaikytų praktinę bankų priežiūrą. Tačiau papildomai ECB prižiūrėtų didelių tarptautinių bankų ir bankų, gaunančių ES lėšų, veiklą. 
ES bendra energetikos vidaus rinka – tarp Lietuvos pirmininkavimo ES prioritetų 
ES Transporto, telekomunikacijų ir energetikos tarybos posėdžiui, vyksiančiam gruodžio 3 d., ERK‘as svarstė Lietuvos pozicijas, susijusias su (1) bendros ES energijos vidaus rinkos kūrimo, (2) ES atsinaujinančios energijos strategijos, (3) Europos energetikos infrastuktūros įgyvendinimo bei (4) jūroje vykdomos naftos ir dujų paieškos, žvalgymo ir gavybos klausimais. 
Kaip Komiteto posėdyje pabrėžė l.e.p. Energetikos ministras Arvydas Sekmokas, svarbiausias Lietuvai klausimas yra Europos bendros energijos vidaus rinkos sukūrimas, kurį tikimasi užbaigti iki 2014 m. Anot jo, tai turi būti vienas iš kertinių ir ryžtingai stumiamų Lietuvos pirmininkavimo Europos Sąjungoje antrąjį 2013 m. pusmetį prioritetų. Energijos vidaus rinkos sukūrimas nėra tikslas savaime, bet pirmiausia jis pagerintų vartotojų interesų užtikrinimą bei sudarytų prielaidas veiksmingesniam energijos tiekimui ir mažesnėms jos kainoms. 
A. Sekmokas akcentavo ir III-ojo energetikos paketo, kurio tikslas yra sukurti konkurencingą energetikos rinką ir kuris yra ES vidaus energetikos rinkos pagrindas,  įgyvendinimo svarbą. Čia Lietuva yra padariusi svarbius žingsnius, ypač elektros energetikos rinkoje, bet būtina skatinti tolesnę pažangą europiniu lygiu. Ministras taip pat akcentavo ES infrastruktūrinę ir reguliacinę integraciją energijos rinkoje bei Baltijos valstybių būtinybę sinchronizuotis su ES elektros tinklais. 

